MP की युवती की मद्रास हाईकोर्ट में गुहार; कहा- छोटे भाई] दो अन्य को मार चुके
तमिलनाडु सरकार से मांगी सुरक्षा, सौतेली माँ व रिश्तेदार देना चाहते हैं बलि
मध्यप्रदेश के रायसेन की रहने वाली एक युवती ने मद्रास हाईकोर्ट में याचिका दायर कर सुरक्षा की मांग की है। युवती का आरोप है कि उसके परिवार वाले उसकी बलि चढ़ाना चाहते हैं। लड़की ने कोर्ट को बताया है कि उसके परिजन प्रभावशाली हैं। उन्हें राष्ट्रीय स्वयं सेवक संघ और भारतीय जनता पार्टी का समर्थन है।
रायसेन की 23 साल की युवती शालिनी शर्मा अखिल भारतीय विद्यार्थी परिषद (एबीवीपी) की कार्यकर्ता रही है। उसने अपनी सुरक्षा के लिए तमिलनाडु पुलिस को निर्देश देने के लिए मद्रास हाईकोर्ट का दरवाजा खटखटाया है। याचिकाकर्ता ने दावा किया कि वह किसी तरह अपनी सौतेली मां के चंगुल से बच कर भागी, क्योंकि वह मेरी बलि देकर मारने की कोशिश कर रही थी।
युवती ने कोर्ट को बताया कि मेरी सौतेली मां और परिवार के सदस्य काला जादू में विश्वास रखते हैं। हाल ही में मैंने मां सुधा शर्मा की बातचीत सुनी, जो मेरी बलि देने की साजिश रच रही हैं।
पढ़िए, युवती ने कोर्ट को क्या बताया ….
'मुझे पता चला कि मेरे परिवार वाले पहले ही 10 साल की उम्र में मेरे यश नाम के नाबालिग भाई और दो अन्य लोगों की बलि दे चुके हैं। परिवार के सदस्य राजनीतिक और धार्मिक रूप से प्रभावशाली हैं, जो RSS और भारतीय जनता पार्टी द्वारा समर्थित हैं। यही कारण है कि पुलिस से शिकायत करने की हिम्मत नहीं है।
मैं भोपाल में एक लॉ स्टूडेंट की मदद से तमिलनाडु भागने में सफल रही। मैंने एबीवीपी से इस्तीफा दे दिया। मैं अपने मूल स्थान या उत्तर भारत में कहीं भी नहीं लौट सकती, जहां मेरे जीवन की सुरक्षा नहीं है। मैं 17 फरवरी को तमिलनाडु यह सोचकर आई थी कि यह राज्य महिलाओं के लिए सुरक्षित है। मैं तमिलनाडु छोड़कर कहीं और नहीं जा सकती।
फिलहाल चेन्नई में है युवती
वर्तमान में युवती चेन्नई में थानथाई पेरियार द्रविड़ कजगम कार्यकर्ता के घर में रह रही है। उसने बताया कि वह अपने दोस्त का नाम नहीं लेना चाहती, जो यहां आए थे, क्योंकि उन्हें धमकी मिलेगी।
भाई ने भोपाल में कराई थी गुमशुदगी की रिपोर्ट
मद्रास हाईकोर्ट में याचिका लगाने वाली शालिनी शर्मा की गुमशुदगी भोपाल के कोलार पुलिस थाना में 16 फरवरी को दर्ज हुई थी। गुमशुदगी उसके भाई यशु प्रेमचंद शर्मा ने दर्ज कराई थी। परिजनों ने बताया था कि 15 फरवरी से वह संपर्क में नहीं थी।
भोपाल में दोस्त नारायण के साथ रह रही थी शालिनी
शालिनी के भाई यशु प्रेमचंद शर्मा ने बताया कि वह कोलार के फाइन एवेन्यू में अपने दोस्त नारायण व्यास के साथ किराए के मकान में रह रही थी। ​​​​​​यशु प्रेमचंद्र के मुताबिक 15 फरवरी की शाम करीब साढ़े 7 बजे बहन शालिनी से बात हुई थी। तब उसने खुद को हबीबगंज स्टेशन के पास दांत के डॉक्टर (डेंटिस्ट) के पास होना बताया था। इसके करीब एक घंटे बाद रात करीब साढ़े 8 बजे शालिनी की बहन सलोनी ने कॉल किया था। तब शालिनी ने खुद को फाइन एवेन्यू स्थित घर पर मौजूद होने की बात कही थी।
अगले दिन 16 फरवरी को जब यशु ने बहन को कॉल किया, तो कॉल रिसीव नहीं हुआ। इस पर बहन से मिलने कोलार स्थित घर गया, लेकिन वह वहां नहीं थी। इसके बाद दोस्तों और रिश्तेदारों के यहां खोजा। लेकिन, वह नहीं मिली। परेशान होकर कोलार पुलिस थाने में गुमशुदगी दर्ज कराई।